"Moda"ga aylanayotgan oshqozon kichraytirish operasiyasi najotmi yoki?..

Oshqozon kichraytirish o`zi qanday amaliyot?
Shuhrat HAShIMOV, 30 yillik tajribaga ega oliy toifali jarroh:
Bariatriya nafaqat semirishni davolaydi. Ovqat hazm qilish traktini tuzatish va kuchli vazn yo`qotish tufayli semirish bilan bog`liq ko`plab jiddiy kasalliklarga ham barham berishi mumkin. Masalan, qandli diabet, yuqori qon bosimi, bo`g`imlardagi og`riqlar, yurak xastaligi kabilar shular jumlasidan...
—Agar jarrohlik amaliyotidan keyin homilador bo`lsa, ushbu davr qanday kechadi?
— Ushbu amaliyotni boshdan kechirgach, homiladorlikni rejalashtirishni tana vazni me`yorlashtirguncha kutish maqsadga muvofiq.Ya`ni operasiyadan 1-2 yil o`tgandan keyin. Vazn tushish vaqtida bemorlarda energiya etishmovchiligi hisobiga homiladorlik og`irroq kechishi mumkin.
Ilmiy izlanishlar natijasiga ko`ra,oshqozon kichraytirish jarrohlik amaliyotidan so`ng 100 foiz bemorlarda menstrual disfunksiya yo`qoladi.  78% holatda tuxumdon polikistozi tuzaladi. Homilador bo`lish ehtimoli 56% ga oshadi. 
Albatta farzand uzoq kutilgan bo`lsa,homiladorlikdan voz kechish kerakmas, mutaxassislar kuzatuvida tug`ish mumkin. Bizning tajribada ikkibemorda operasiyadan keyingi birinchi 6 oylikda homiladorlik bo`lgan va ikkala ona ham, bolalar ham sog`-salomat. 
BOShIDAN O`TKAZGANLAR FIKRI...
Ijtimoiy tarmoqlarda ayni shu masalada kichik so`rovnoma o`tkazdik. So`rovnomamizda ana shu amaliyotni boshidan kechirganlar aholi vakillari ismini sir saqlash sharti bilan fikrlarini bildiriishdi.
“Operasiya juda yaxshi o`tgan, lekin...”
“Men bu jarrohlik amaliyotini qo`llaganimni sir tutganman, omma oldida aytolmayman. Operasiya juda yaxshi o`tgan, lekin boshida aybdorlik hissi meni qiynadi. Kelajakda nima bo`ladi, bilmayman, ammo ochko`zlik hissi yo`qolib oz ovqatga qanoatlanish paydo bo`lgan. Bosh aylanish, allergiya, qon bosimim ko`tarilishlari to`xtadi. O`zimda kuchli energiyani his qilyapman.”
“Ovqat egandan keyin oshqozonimga yordamlashaman...”
“Ijobiy tomonlari ko`p, faqat ozgina noqulaylik bor. Menimcha bu oddiy apendisit amaliyotida ham bo`lsa kerak. Kelajakdagi asoratlar haqida nimadir deyolmayman. Ovqat egandan keyin salgina bo`lsa ham o`tirolmiy qolish kuzatilyapti. Biroz turib, yurib engil harakatlar qilib ovqatni hazm qilishda oshqozonimga yordamlashaman. Yana bir salbiy jihati kekirish. Qolaversa, qornim kuchli dam bo`ladi...»
Ozish uchun aynan mana shu usulni qo`llaganlar orasida xonanda Feruza Jumaniyozova, Shanoza Otaboeva, aktrisa Zuhra Solieva, Muyassar Berdiqulova va yana bir qancha siz tanigan mashhurlar bor.
“Bu jarrohlikni chiroy uchun qilmadim, sababi...”
Feruza JUMANIYoZOVA, xonanda: – Ko`pchilik bariatrik jarrohlik amaliyotini chiroy uchun qildi, deb o`ylashadi. Ammo bu salomatligimni tiklashim uchun ham zarur edi. Salomatligimda o`zgarish bo`lganini hech qachon yashirmayman. Qomatdagi o`zgarish ham faqat insonning ishtahasi bilan emas, balki sog`lig`i bilan ham bog`liq bo`lishi mumkin.
“Shifokorlar ogohlantirgan edi, chunki menda...”
Zuhra SOLIEVA, aktrisa: – Semirish har doim ham ovqat ko`p iste`mol qilishdan yuzaga kelmaydi. Bir necha yil avval shifokorga murojaat qilganimda, menda garmon buzilishi sodir bo`layotganidan ogohlantirgan edi. Shu bois menga jarrohlik amaliyotini tavsiya qilishdi. Ayni karantin davri kuchaytirilgan paytda uydan chiqmay, kuniga 7-8 soat jismoniy mashg`ulotlar bilan shug`ullandim. Eng alam qilgani, bir gramm ham vazn yo`qotmadim. Keyin bilsam, bu xastalikning sababi boshqa ekan. Tekshiruvlardan so`ng kamida qirq kilogramm vazn tashlashim kerakligini aytishdi. Oshqozonni kichraytirish operasiyasidan keyin ilk oyda 15 kilo vazn tashladim. Hozir qanchalik xursandligimni tasvirlab berolmayman. Chunki avvalgi kiyimlarimga ikkinchi Zuhra bemalol sig`adigan natijaga erishdim.
GASTROENTEROLOGNING IZOHLAShIChA...
Gulnoza OChILOVA,25 yillik tajribagan ega oliy toifali gastroenterolog:
Bilasizmi, bu amaliyotda insondan katta iroda ham talab qilinadi. Hamma ham kam-kamdan, tez-tez eyish, bir piyolagina taom iste`mol qilish, ko`proq yurish, ovqatdan so`ng o`tirmaslik, jig`ildon qaynash kabi holatlarga dosh bera olmaydi. Bundan tashqari oshqozonning shilliq qavatida yaxshi so`riladigan vitamin B 12, D 3 bo`ladi. Jarrohlik amaliyotini qo`llaganlarda esa aynan mana shu vitaminlar kamayib ketadi. Insonlar jarrohlik amaliyotini o`tkazishdan avval aynan mana shu asoratlarni bilib qo`yishi kerak. 
Shifokor sifatida aytadigan gapim shuki, vazningizni shu qadar nazorat qila olishingiz qiyin bo`lsa, marhamat, bu amaliyotni qo`llang. Ammo butun umr dorilarga, vitaminlarga bog`lanib qolishingizni, “yana semirib ketsam-chi” degan qo`rquv miyaga kelishini unutmang. 
Bir narsani ishonch bilan ayta olaman, bu jarrohlik amaliyotidan keyin insonlar erkinligini yo`qotib, doimiy ravishda qo`rquvda yurishadi! Eng avvalo ruhiyatingizni to`g`irlang va iloji boricha tabiiy yo`llar bilan ozishga harakat qiling. 
Biz iloji boricha sog`lom fikrlarni va soha vakillarini izohlarini hukmingizga havola qildik. Albatta tanlov hammaning o`zida. Ushbu jarrohlik amaliyotiga qo`l urishdan avval xalq maqolida aytilganidek, etti o`lchab bir kesishni tavsiya qilamiz! 
Mohigul DIYoRXO`JAEVA